**PREDSJEDNIK HAZU AKADEMIK ZVONKO KUSIĆ U SISKU ODRŽAO PREDAVANJE O JOSIPU JURJU STROSSMAYERU**

**Zagreb, 29. travnja 2015.** – Predsjednik Hrvatske akademije znanosti i umjetnosti **akademik Zvonko Kusić** održao je u srijedu 29. travnja u Velikom kaptolu u Sisku predavanje o utemeljitelju Akademije biskupu **Josipu Jurju Strossmayeru**, upravo na Dan Hrvatske akademije znanosti i umjetnosti i 154. godišnjicu njenog osnutka. Akademik Kusić je istaknuo da je Strossmayer bio gigantska osoba, jedinstvena u hrvatskoj povijesti i kulturi, vizionar koji je nadilazio svoje vrijeme. „Neizmjerne su Strossmayerove zasluge u formiranju moderne hrvatske nacije i građanskog društva koji su proizašli iz njegovih vizija i želja. Njegovo djelo bez premca je u hrvatskoj povijesti, a njegov entuzijazam i optimizam nije nikada nadmašen. Vjeran svojim geslima, *Sve za vjeru i domovinu* i *Prosvjetom k slobodi*, Strossmayer je ostvario četiri velika projekta za hrvatsku kulturu i znanost – to su Akademija, osnovana 1861., moderno Sveučilište u Zagrebu osnovano 1874., katedrala u Đakovu dovršena 1882. i Strossmayerova galerija starih majstora otvorena 1884. Kao najveći mecena u hrvatskoj povijesti, Strossmayer je pokretao kulturne, prosvjetne, znanstvene, ali i gospodarske projekte, pomagao nadarene pojedince te time unaprijedio cjelokupnu hrvatsku kulturu, znanost, umjetnost i društvo u cjelini“, rekao je akademik Kusić. Podsjetio je da je Strossmayer osnutkom Akademije želio omogućiti da Hrvati postanu ravnopravni većim europskim narodima kroz znanost, obrazovanje, kulturu i umjetnost, što je aktualno i danas kada se upravo na tim područjima Hrvatska može pozicionirati u globaliziranom svijetu i sačuvati svoj identitet.

O Strossmayeru je govorio i đakovačko-osječki nadbiskup u miru **mons. Marin Srakić**.

Marijan Lipovac

Ured za odnose s javnošću i medije HAZU